Nicolai Wammen (S), 2003-12-18:
Da statsministeren omkring juletid for snart 2 år siden satte sig ved sit skrivebord i Statsministeriet, lå der den bedst tænkelige gave fra den tidligere regering.
Statsministeren overtog nemlig et Danmark med en rekordlav arbejdsløshed, et Danmark med en bundsolid økonomi, et Danmark, der var styret ind på fremtidens kurs.
Når vi i dag skal gøre status, er billedet desværre et ganske andet.
Kursen er vendt 180 grader.
Danmark er i recession.
Arbejdsløsheden vokser måned for måned.
Pengene fosser ud af statskassen.
Og det virker, som om regeringen fuldstændig har givet op over for nutidens problemer og fremtidens udfordringer.
Også når det gælder gældsafdragelsen, går det den forkerte vej, og regeringen er nu så meget bagud, at det svarer til, at hvert eneste barn i Danmark af finansministeren har fået foræret en negativ børneopsparing på op til 40.000 kr.
Hvor der under SR-regeringen var en rød tråd, er der under VK-regeringen kun røde tal på bundlinjen.
Alle statsministerens gyldne løfter om bedre sygehuse, skoler og omsorg for vores ældre er i virkelighedens verden blevet afløst af nedskæringer, sparerunder og bristede illusioner.
Efter dette års finanslovaftale er stormen kun taget yderligere til, og regeringen kryber i læ bag skrivebordene og håber på milde vinde.
Finansloven for 2004 tegner et billede af en passiv regering fanget i sit eget spind.
Vi oplever en regering, som forsømmer at tage vare på nutiden og investere i fremtiden.
Vi oplever en regering, der sender sine regninger videre til vores børn og børnebørn.
Vi oplever kort sagt en regering, som desværre svigter sit ansvar.
Reaktionerne på finansloven og regeringens økonomiske politik har da også være helt anderledes skarpe, end man kunne få indtryk af, da man hørte hr. Kristian Jensen.
Overvismændene har gjort det klart, at der vil komme til at mangle op til 28 mia. kr. i kassen.
Jyske Bank udtaler, at regeringen virker handlingslammet og skubber problemerne foran sig som en snebold, der bare vokser og vokser.
Og Nordea påpeger, at regeringen er for optimistisk i sine vurderinger, og at det vil blive overordentlig vanskeligt at realisere beskæftigelsesmålene i 2010-planen.
Konklusionen er klar: Blokpolitikken har slået fejl.
Regeringen er dumpet.
Den gave, som SR-regeringen dengang for 2 år siden gav videre til hr. Anders Fogh Rasmussen og hans regering, var ikke et udtryk for juletidens gavmildhed, men resultatet af næsten 10 års hårdt arbejde - arbejde med at nedbringe arbejdsløsheden, sætte gang i beskæftigelsen og fremtidssikre Danmark.
Den finanslov, som skal vedtages i dag, tager desværre endnu et skridt i rækken af mange til at sætte det hårde arbejde over styr.
For siden Danmark fik ny statsminister, er der hver dag 50 mennesker, der har mistet deres arbejde; 50 mennesker af kød og blod, hvis liv pludselig er helt forandret; 50 mennesker, der hver dag må leve i uvished om, hvad fremtiden bringer; 50 mennesker, hvilket statsministeren måske synes er morsomt, men 50 mennesker, som fortjener en regering, der tager deres situation langt mere alvorligt.
Sidst VK havde ansvaret, måtte 350.000 mennesker betale prisen som arbejdsløse.
Den situation må ikke gentage sig, men der tegner sig desværre allerede et dystert billede.
Flere økonomer har således peget på, at yderligere op til 8.000 mennesker vil miste deres arbejde som direkte resultat af regeringens og Dansk Folkepartis aftale om finansloven 2004.
Det er brandærgerligt, for der var et godt alternativ.
Regeringen havde med dette års finanslovforhandlinger alle tiders chance til at tage hænderne op af lommen og gøre noget ved de problemer, vi står over for.
Den havde chancen for at tage aktive skridt til at nedbringe arbejdsløsheden og bringe beskæftigelsen tilbage på sporet.
Socialdemokratiet var klar til at hjælpe til.
Vi var i arbejdstøjet.
Vi fremlagde visionære forslag.
Vi ville meget gerne have taget ansvar sammen med regeringen.
Det gælder naturligvis også i forhold til delforlig om politi, kriminalforsorg og trafik.
Men i Finansministeriet blev vi mødt med isnende kulde.
Vi mødte en finansminister, der var fast besluttet på at holde Socialdemokratiet væk fra aftaler, og som bevidst valgte at sætte snævre partitaktiske hensyn over Danmarks interesser.
Resultatet er, at langt hovedparten af finansloven nu for tredje gang i træk er forhandlet på plads bag lukkede døre med fru Pia Kjærsgaard. Thors hammer er kastet, og præcis som i fortællingerne om Valhalla rammer den alt, hvad den sigter efter. Denne gang har den ramt de unge, de gamle, lejerne, børnefamilierne, de arbejdsløse, miljøet, byfornyelsen og verdens fattigste, ja, faktisk alle dem, den i virkeligheden burde beskytte.
Også dagpengemodtagerne stod for at skulle have sparekniven af føle.
Efter forhandling bag de lukkede døre stod finansministeren og fru Pia Kjærsgaard frem for hele Danmarks befolkning og fortalte med store smil om alle de penge, de nu ville spare på dagpengesystemet.
Til trods for advarslerne, som strømmede ind fra både arbejdsgiver- og lønmodtagerorganisationer og ikke mindst fra ganske almindelige mennesker, som passer deres arbejde: smede, rengøringskoner og mange andre, var svaret det første døgn fuldstændig koldt og afvisende.
VKO-blokken skulle nok fortælle danskerne, hvordan tingene hang sammen.
Men da kritikken blev enorm, skyndte regeringen sig at kaste håndklædet i ringen.
Desværre betyder det ikke, at vi nu kan have ro i sjælen.
Regeringen har vist, at den er villig til at underminere det danske dagpengesystem, og at statsministerens krystalklare løfter om det modsatte, da det kom til stykket, blot var valgflæsk.
Dette blev på befriende ærlig vis slået fast af Det Konservative Folkepartis finanspolitiske ordfører, hr. Lars Barfoed.
Efter regeringens kovending bekendtgjorde han således for snurrende kameraer, at det ikke vil bekymre De Konservative det fjerneste at fremlægge et konkret spareforslag på dagpengene i forbindelse med den næste finanslov.
For den udtalelse stemplede Venstre hr. Lars Barfoed som politisk tonedøv.
Men mon ikke hr. Lars Barfoed i virkeligheden bare kom til at sige sandheden om, hvad regeringen pønser på?
Socialdemokratiet vil ikke hoppe med på regeringens vogn.
Vi vil ikke sidde på vores hænder og håbe på, at problemerne forsvinder af sig selv.
Vi vil heller ikke uddele ufinansierede skattelettelser og forsøge at spare os ud af de udfordringer, som Danmark står over for.
Det gør kun tingene værre.
Vi vil tværtimod en helt anden vej end regeringen.
Vi vil fremtidssikre vores velfærdssamfund.
Det kræver investeringer i uddannelse og forskning, investeringer i vidensamfundets råstof, kort sagt investeringer i mennesker.
Hvert år forsvinder der job fra Danmark, bl.a. fordi nogle virksomheder vælger at flytte produktionen hen, hvor arbejdskraften er billigere.
Sådan har udviklingen været i mange år, men SR-regeringen skabte mange flere job, end der forsvandt, fordi vi foretog de nødvendige investeringer i uddannelse og forskning og dermed sikrede virksomhederne veluddannet arbejdskraft.
Men nu går udviklingen den helt forkerte vej, regeringen har til trods for sit nære forhold til landbruget ikke fundet ud af, at det ikke lader sig gøre at blive ved med at høste marken uden at så et eneste nyt korn.
Der bliver ganske enkelt ikke skabt nok job, tværtimod.
Regeringen havde lovet, at der skulle skaffes 85.000 flere arbejdspladser inden 2010
Der bliver ikke satset på hverken uddannelse eller forskning.
Tværtimod ser vi stagnation over hele linjen.
Socialdemokratiet vil ikke være med til at lave nedskæringer på vores fælles fremtid, derfor har vi i modsætning til regeringen præsenteret en ambitiøs jobplan, som her og nu vil skaffe 15.000 flere i arbejde og på længere sigt mange flere.
Der er nemlig behov for en målrettet indsats, hvor vi tænker i flere job, uddannelse og aktiv arbejdsmarkedspolitik frem for i nedskæringer og fyresedler og ufinansierede skattelettelser.
Det er tid til at få gang i hjulene igen.
Regeringen er med dette års finanslov i fuld fart på vej til at sende Danmark ned i bunden af ranglisten i den internationale konkurrence om viden.
Socialdemokratiet stiller sig ikke tilfreds med en plads bagest i feltet, vi vil gå efter sejrsskamlen.
Derfor lagde vi op til, at der skulle afsættes 2 mia. kr. mere på finansloven til investeringer i uddannelse og forskning.
Vi ønsker bl.a. at sikre markante forbedringer inden for erhvervsuddannelserne, efteruddannelse og ikke mindst uddannelsesmuligheder for de mange arbejdsløse.
Vi ønsker samtidig at fjerne den skævvridende brugerbetaling, som regeringen har indført på en lang række uddannelser, og vi ønsker at tænke i kompetenceudvikling.
En investering i fremtiden handler selvfølgelig også om vores børn.
Det er dem, der skal løfte velfærdssamfundet i mange år fremover.
Statsministeren siger, at vi skal få nogle flere børn, og det lyder jo dejligt.
Men når statsministeren samtidig forsøger at sælge sig selv som den store beskytter af børnefamilierne, ja, så kan man helt ærligt næsten ikke undgå at trække på smilebåndet, hvis det da ikke havde været, fordi børnefamilierne ikke har så meget at smile ad.
Faktisk er det temmeligt usselt, at regeringen for at skaffe penge til sine aftaler med Dansk Folkeparti har valgt at sende regningen direkte videre til de danske børnefamilier.
Over de kommende år vil VKO-flertallet lænse børnefamilierne for op mod 1,5 mia. kr., og her vil Socialdemokratiet ganske enkelt ikke være med.
Vi vil i den modsatte retning, vi vil forbedre frem for at forringe børnefamiliernes vilkår.
Det vil vi bl.a. gøre ved at lægge et loft over priserne på daginstitutionsbetalingerne på 1.000 kr. om måneden, ved at sikre flere daginstitutionspladser af en bedre kvalitet og ved at sørge for, at udsatte børn får en bedre støtte end i dag.
Også folkeskolen har brug for en styrket indsats.
Vi ved, at der kommer 30.000 flere elever i folkeskolen i de kommende år, og det stiller os over for store udfordringer, hvad enten regeringen vil se dem eller ej.
Finansministeren har sagt, at det er godt med flere elever i hver klasse, for så får børnene jo bare nogle flere at lege med.
Socialdemokratiet synes, at en mere seriøs tilgang til vore børns fremtid må være på sin plads.
Vi vil ikke gå på kompromis med kvaliteten af vores folkeskole.
Vi afsætter derfor 600 mio. kr. mere end regeringen til en bedre folkeskole, penge, som bl.a. skal gå til flere lærere, mere efteruddannelse, investering i undervisningsmaterialer og målrettede skoleløft til de skoler, hvor man står over for de største udfordringer.
Alle disse nødvendige investeringer kunne være blevet en realitet, hvis regeringen havde været interesseret.
Men det var den ikke, kortene var på forhånd pakket med fru Pia Kjærsgaard, og regeringen og fru Pia Kjærsgaard var ikke interesserede i at tage vare på nutiden og sætte beskæftigelsen tilbage på sporet, og man var heller ikke interesseret i at investere i fremtiden: vores børn, uddannelse og forskning.
Det beklager vi, men Socialdemokratiet er parat, og det vil vi blive ved med at være.
Vi gik samtidig til forhandlingerne med ambitioner på andre områder.
Vi vil arbejde for et Danmark med færre miljøproblemer og en rig og mangfoldig natur med adgang for alle.
Vi vil gerne være med til at skabe mere tryghed og sikkerhed i hverdagen gennem bedre arbejdsvilkår til politi, stærkere forebyggelse og en bedre, mere velfungerende kriminalforsorg.
Vi vil gerne være med til at give mennesker mere livskvalitet ved at styrke vores sygehuse og den forebyggende indsats på sundhedsområdet, og vi vil passe godt på vores ældre, ligesom de har passet godt på os.
Landets pensionister skal derfor sikres en fair og holdbar håndsrækning, bl.a. gennem et forhøjet pensionstillæg for pensionisterne med de små indkomster.
Lad mig til sidst slå fast, at politik og en finanslov ikke først og fremmest skal handle om penge, heldigvis.
Men der skal være orden i tingene, og der skal udvises rettidig omhu.
Det var den linje, Socialdemokratiet fulgte, da vi sad i regering, og det er naturligvis den linje, vi følger nu.
Rettidig omhu gjorde, at vi dengang kunne få vendt den kæmpe arbejdsløshed, som den sidste borgerlige regering efterlod, at vi kunne investere i mennesker og i fremtiden og samtidig få orden i statskassen.
At vi kunne skabe mere end 200.000 job, og at vi kunne præstere overskud på 36 mia. kr.
At gælden blev nedbragt, og at vi kunne passe på vores velfærd.
Det glemte hr. Kristian Jensen nemlig at fortælle om i sin tale.
For Socialdemokratiet er det afgørende, at udgifter modsvares af indtægter, at vi finansierer vores velfærd krone til krone. Vi vil bl.a. effektivt og konsekvent lukke skattehuller som i TDC-sagen, og vi vil sikre, at ligningen
af skatteålene styrkes markant.
Herudover skal de multinationale selskaber med adresse i Danmark give et retfærdigt bidrag til vores fælles velfærd, og vi lægger heller ikke skjul på, at en række urimelige særregler og tilskudsordninger for bl.a. landbruget skal væk, hvis vi fremover skal have råd til at passe vores børn, undervise vores unge og pleje vores ældre.
Vi har derfor i både vores forslag til finanslov og i vores bud på en skattereform lagt vægt på, at pengene passer, at der er orden i tingene, at udgifter modsvares af indtægter krone til krone.
Og selv om jeg ikke er i tvivl om, at vi om et øjeblik vil se, at regeringen og Dansk Folkeparti prøver at sætte spørgsmålstegn ved det, må jeg sige: Vi har orden i tingene, vi har ikke de ufinansierede skattelettelser.
Vi skal passe på pengene, og vi skal passe på hinanden, derfor skal vi igen have lav arbejdsløshed og en bundsolid økonomi.
Derfor er det nu tid til at fremtidssikre og ikke nedbryde vores fælles velfærdssamfund.
Den nuværende regering har svigtet den opgave, Socialdemokratiet er parat til at løfte den.
Det er tid til forandring, men denne gang til det bedre.